**Copiii n-ar trebui să audă cocoșii cântând**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* inocență fără procură \*

am închis monitorul

lumea respiră și dinafara Golgotei tată

niciodată n-am știut să împărțim prea bine vorbele

matematica scăderii a făcut pirueta perfectă

între vertebrele noastre reflexia cuantică

a trecutului a ocolit strategic piroanele

eu versus tu (suprapuneri perfecte între scenarii aleatorii

culisele și strălucirea rampei spun aceeași poveste sângerată)

doi albatroși prizonieri în ochiul furtunii

fără variante opționale

zboruri nevirusate

doar cele interioare (șanse de reușită minime)

se-ncumetă să-ntindă aripă oarbă

oare cine

să aereze lumina

vinovăția ne-a otrăvit

lacrima a spart inutil sămânța s-au surpat poduri

între degete au pulsat găuri negre

frângerea pâinii a trecut anonim n-a deschis șampania

nici unei zile comune

doar furia ne-a umplut farfuriile

n-am băgat de seamă cum ni se scurg oasele

cât de flămând e pământul neodihnit

în scoc de aștri

ne-a răscopt visele abisul

tată

trădarea din piele

programul

trebuie resetat

pe cruce țipă mut copiii